Lesotho-aanslae 'terugslag vir land' | Netwerk24
Deur Ruan Bruwer 06 September 2017 21:06
Jose Eduardo dos Santos, president van die Suider-Afrikaanse Ontwikkelingsgemeenskap, beskryf die skietery in Lesotho as 'n groot terugslag vir die land.Foto: Reuters
Die moord op Lesotho se weermaghoof is 'n groot terugslag vir pogings om vrede, veiligheid en stabiliteit in dié land te vestig, het die Suider-Afrikaanse Ontwikkelingsgemeenskap (SAOG) gesê.
In 'n verklaring het die SAOG se president, Jose Eduardo dos Santos, die "sluipmoord" Dinsdagoggend op lt.genl Khoantle Motsomotso as "barbaars en gruwelik" beskryf.
Motsomotso is deur twee senior weermaglede by die Ratjomose-barakke in Maseru doodgeskiet waarna hulle ook afgemaai is, maar die presiese besonderhede rondom die voorval en die motief is steeds vaag.
Tom Thabane, eerste minister, het die dood van Motsomotso en twee weermagoffisiere, brig. Bulane Sechele en genl. Tefo Hashatsi, bevestig.
"Die verwikkeling is 'n groot terugslag vir die voortdurende pogings om vrede, veiligheid en stabiliteit in die koninkryk van Lesotho te vestig. Dit is 'n jammerlike gebeurtenis wat ook die heersende vrede en veiligheid van die SAOG-gebied as 'n geheel bedreig," het Dos Santos gesê.
In 'n poging om die moontlike verdere verslegting van veiligheid in die land te probeer voorkom, het die SAOG tot 10 September 'n ministeriële taakspan na Lesotho gestuur om hom van die gebeure te vergewis.
"Vergaderings sal met alle rolspelers gehou word om behoorlik vas te stel wat die redes vir die sluipmoord was voordat op verdere stappe besluit sal word.
"Die SAOG is baie gretig om vrede en veiligheid in Lesotho te herstel en sal geen moeite ontsien om dit te bewerkstellig nie."
Volgens News24 is die beweerde sluipmoord gepleeg om onstabiliteit teweeg te bring, terwyl Al Jazeera berig Motsomotso se moordenaars is glo 'n groep soldate wat onlangs afgedank is.
Daar was die laaste ruk politieke onstabiliteit in die land asook bewerings van militêre inmenging in die politiek.
Thabane het drie jaar gelede landuit gevlug omdat hy gevrees het hy is die teiken van 'n moontlike sluipmoordaanval.
Kol. Bulane Sechele is in 2015 ook deur 'n kommissie van ondersoek by die moord op Maaparankoe Mahao, voormalige hoof van die weermag in Lesotho, betrek.